PROJEKTS

LATVIJAS REPUBLIKAS MINISTRU KABINETS

2014.gada \_\_\_.\_\_\_\_\_\_\_\_\_\_\_\_\_ Instrukcija Nr.\_\_\_\_

Rīgā prot. Nr.\_\_ \_\_\_ §)

**Iesnieguma par atļauju saglabāt Latvijas vai citas valsts pilsonību izskatīšanas kārtība**

Izdota saskaņā ar

Valsts pārvaldes iekārtas likuma

72.panta pirmās daļas 2.punktu

1. Instrukcija nosaka:

1.1. Latvijas pilsoņa, kurš ir ieguvis Pilsonības likuma 9.panta pirmās daļas 1., 2., 3. un 4.punktā neminētas valsts pilsonību, iesnieguma Ministru kabinetam par atļauju saglabāt Latvijas pilsonību izskatīšanas kārtību;

1.2. personas, kura ir Pilsonības likuma 9.panta otrajā daļā neminētas valsts pilsonis un kura iegūst Latvijas pilsonību atbilstoši Pilsonības likuma 2.panta pirmās daļas 2. vai 4.punktam, iesnieguma Ministru kabinetam par atļauju saglabāt citas valsts pilsonību izskatīšanas kārtību;

1.3. Ministru kabineta rīkojuma projekta par atļauju vai atteikumu atļaut saglabāt Latvijas pilsonību vai citas valsts pilsonību (turpmāk – Ministru kabineta rīkojuma projekts) sagatavošanā iesaistīto iestāžu kompetenci.

2. Šīs instrukcijas 1.1. un 1.2.apakšpunktā minēto personas iesniegumu izskata un Ministru kabineta rīkojuma projektu sagatavo Pilsonības un migrācijas lietu pārvalde (turpmāk – pārvalde).

3. Ja pārvalde konstatē, ka persona, kura ir iesniegusi šīs instrukcijas 1.1. vai 1.2.apakšpunktā minēto iesniegumu, neatbilst Pilsonības likuma 9.panta pirmās daļas 5.punktā vai Pilsonības likuma 2.panta pirmās daļas 2. vai 4.punktā minētajiem nosacījumiem, tā informē personu un Ministru kabineta rīkojuma projektu nesagatavo.

4. Lai Ministru kabinets konstatētu, vai pastāv svarīgas valsts intereses atļaut saglabāt Latvijas pilsonību, vai pieņemtu lēmumu atļaut personai saglabāt citas valsts pilsonību, pārvalde var pieprasīt no citām valsts pārvaldes iestādēm to kompetencē esošo informāciju par personu.

5. Lai sagatavotu Ministru kabineta rīkojuma projektu, pārvalde pieprasa arī informāciju:

5.1. Satversmes aizsardzības birojam, Drošības policijai, Valsts policijai, Valsts ieņēmumu dienesta finanšu policijai un Muitas kriminālpārvaldei, Ieslodzījuma vietu pārvaldei, Korupcijas novēršanas un apkarošanas birojam un Militārajai policijai, vai persona:

5.1.1. ar savu uzvedību vai darbībām rada draudus Latvijas valsts un sabiedriskai drošībai, valsts demokrātiskajai konstitucionālajai iekārtai, valsts neatkarībai un teritoriālajai neaizskaramībai;

5.1.2. ir vērsusies pret Latvijas Republikas neatkarību, demokrātisko parlamentāro valsts iekārtu vai Latvijā pastāvošo valsts varu;

5.1.3. pēc 1990.gada 4.maija ir paudusi fašisma, šovinisma, nacionālsociālisma, komunisma vai citas totalitārisma idejas vai kūdījusi uz nacionālo vai rasu naidu vai nesaticību;

5.1.4. ir saistīta ar terorismu vai darbojas pretvalstiskā vai noziedzīgā organizācijā;

5.1.5. ir saistīta ar noziedzīgi iegūtu līdzekļu legalizāciju;

5.2. Valsts robežsardzei šīs instrukcijas 5.1.1., 5.1.2., 5.1.3., 5.1.4. un 5.1.5.apakšpunktā minēto informāciju, ja personas deklarētā dzīvesvieta ir pierobežā vai pēdējā deklarētā dzīvesvieta bija pierobežā;

5.3. Militārās izlūkošanas un drošības dienestam:

5.3.1. vai persona dien kādas citas valsts bruņotajos spēkos vai militārā organizācijā;

5.3.2. šīs instrukcijas 5.1.1., 5.1.2., 5.1.3., 5.1.4. un 5.1.5.apakšpunktā minēto informāciju;

5.4. Totalitārisma seku dokumentēšanas centram, vai persona ir bijusi PSRS vai Latvijas PSR valsts drošības dienesta, izlūkdienesta vai pretizlūkošanas dienesta štata darbinieks;

5.5. Iekšlietu ministrijas Informācijas centram, vai persona Latvijā vai kādā citā valstī ir notiesāta par tāda noziedzīga nodarījuma izdarīšanu, kas kvalificējams kā noziedzīgs nodarījums arī Latvijā šīs instrukcijas 1.1. un 1.2.apakšpunktā minētā iesnieguma izskatīšanas laikā;

5.6. Valsts ieņēmumu dienestam, Iekšlietu ministrijas Informācijas centram, Ārlietu ministrijai saistībā ar materiālās palīdzības piešķiršanu personai, kura nonākusi ārkārtas situācijā ārvalstī, un Tieslietu ministrijas Uzturlīdzekļu garantiju fondam, vai persona ir izpildījusi nodokļu vai kādu citu maksājumu saistības pret Latvijas valsti.

6. Pārvalde nepieprasa:

6.1. šīs instrukcijas 5.4.apakšpunktā minēto informāciju par personu, kura ir dzimusi pēc 1990.gada 4.maija vai 1990.gada 4.maijā bija nepilngadīga;

6.2. Ārlietu ministrijai šīs instrukcijas 5.6.apakšpunktā minēto informāciju par personu, kura ir iesniegusi šīs instrukcijas 1.2.apakšpunktā minēto iesniegumu;

6.3. Tieslietu ministrijas Uzturlīdzekļu garantijas fondam šīs instrukcijas 5.6.apakšpunktā minēto informāciju, ja Iedzīvotāju reģistrā nav iekļautas ziņas par personas bērnu.

7. Šīs instrukcijas 4. un 5.punktā minētā iestāde atbildi uz pārvaldes pieprasījumu sniedz mēneša laikā, bet, ja atbildes sniegšanai ir nepieciešama papildu pārbaude, – sešu mēnešu laikā.

8. Pārvalde Ministru kabineta rīkojuma projektu sagatavo iesniegšanai izskatīšanai Ministru kabineta sēdē ne vēlāk kā divus mēnešus pirms Pilsonības likuma 9.panta pirmās daļas 5.punktā noteiktā Ministru kabineta lēmuma pieņemšanas termiņa beigām.

9. Pārvalde Ministru kabineta rīkojuma projektam pievieno:

9.1. šīs instrukcijas 1.1. vai 1.2.apakšpunktā minēto iesniegumu un tam pievienotos dokumentus (ja tādi ir pievienoti);

9.2. informāciju par šīs instrukcijas 4. un 5.punktā minētās iestādes sniegto atbildi un citu būtisku informāciju, ja tāda ir pārvaldes rīcībā.

10. Sagatavojot Ministru kabineta rīkojuma projektu iesniegšanai izskatīšanai Ministru kabineta sēdē, pārvalde nosaka lietojuma ierobežojumu „IEROBEŽOTA PIEEJAMĪBA” šīs instrukcijas 9.1. un 9.2.apakšpunktā minētajiem dokumentiem.

11. Pārvalde pēc tam, kad Iekšlietu ministrija ir iesniegusi Ministru kabineta rīkojuma projektu izskatīšanai Ministru kabineta sēdē, informē par to personu.

Ministru prezidente L.Straujuma

Iekšlietu ministrs R.Kozlovskis

Iesniedzējs:

Iekšlietu ministrs R.Kozlovskis

Vīza: valsts sekretāra pienākumu izpildītājs V.Elksnis

31.07.2014. 14:25

733

A.Valtere, 67829786

astra.valtere@pmlp.gov.lv